Zdeněk Sedlák (vanhempi)

Zdeněk Sedlák (s. 18. tammikuuta 1974 Přerov, Tšekkoslovakia) on tšekkiläinen entinen jääkiekkoilija, pelipaikaltaan oikea laitahyökkääjä. Hän pelasi suurimman osan urastaan kotimaassaan. Sedlák pelasi Tšekkoslovakian liigassa ja Tšekin Extraligassa yhteensä 338 runkosarjaottelua tehopistein 75+71=146 ja 42 playoff-ottelua tehopistein 3+7=10. Sedlák voitti hopeaa HC Zlínissä vuonna 1995 ja HC Třinecissä vuonna 1998 sekä HC Plzeňissä pronssia vuonna 2000. Hän pelasi urallaan myös Suomessa, Sveitsissä, Itävallassa, Valko-Venäjällä, Tanskassa ja Italiassa. Sedlák myös edusti Tšekkiä MM-kilpailuissa vuonna 2002. Hän pelasi uransa reilut viisi viimeistä kautta Tšekin kolmanneksi korkeimmalla sarjatasolla 2. česká hokejová ligassa kasvattajaseurassaan HC Přerovissa. Sedlák oli nostamassa seuraa kauden 2014–2015 päätteeksi 1. česká hokejová ligaan, jonka jälkeen hän lopetti pelaajauransa. Sedlák on myöhemmin toiminut juniorivalmentajana.

Ura

Seuraura 
Sedlák on HC Přerovin kasvatti. Hän pelasi ensimmäiset miesten pelinsä kuitenkin AC ZPS Zlínissä, jossa Sedlák pelasi kaudella 1992–1993 Tšekkoslovakian liigaa 17 runkosarjaottelua tehopistein 2+2=4 ja kolme playoff-ottelua ilman tehopisteitä. Kauden 1993–1994 hän pelasi samana vuonna itsenäistyneen Tšekin toiseksi korkeimmalla sarjatasolla 1. česká hokejová ligan HC VS VTJ Táborissa, mutta Sedlák palasi kaudeksi 1994–1995 Zlíniin pelaamaan sarjatasoa ylemmäs Extraligaa. Hän voitti kauden päätteeksi hopeaa. Kesken kauden 1997–1998 Sedlák siirtyi HC Třineciin, jossa hän voitti hopeaa. Kaudeksi 1998–1999 Sedlák siirtyi HC Slezan Opavaan. Joukkue putosi kauden päätteeksi 1. ligaan, mutta Sedlák siirtyi kaudeksi 1999–2000 jatkamaan Extraliga-uraansa kuitenkin HC Plzeňiin. Hän oli 17 osumallaan joukkueen kolmanneksi paras maalintekijä. Sedlák voitti kauden päätteeksi pronssia.

Kaudeksi 2000–2001 Sedlák siirtyi SM-liigajoukkue Espoo Bluesiin. Hän pelasi joukkueessa vain yhdeksän ottelua, kunnes lokakuussa 2000 Sedlák joutui tekemään ulkomaalaiskiintiössä tilaa ruotsalaishyökkääjä Johan Davidssonille. Hänen tiedotettiin jo siirtyvän Porin Ässiin, mutta Sedlák siirtyi sen sijaan kuitenkin kevääseen 2002 asti ulottuvalla sopimuksella JYPin riveihin. Hän voitti joukkueen sisäisen tehotilaston lukemalla +4. 15. helmikuuta 2001 ottelussa entistä seuraansa Bluesia vastaan Sedlák taklasi Teemu Virkkusta selästä sillä seurauksella, että se osui Virkkusta pään ja niskan seudulle ja hän menetti tajuntansa. Sedlákille tuomittiin tilanteesta ottelurangaistus ja hänet asetettiin peräti kahdeksan ottelun mittaiseen pelikieltoon. Kauden jälkeen hänen sopimuksensa JYPin kanssa purettiin. 

Sedlák palasi kaudeksi 2001–2002 kolmivuotisella sopimuksella kotimaahansa HC Plzeňin riveihin. Hän teki Extraligan yhden kauden piste-ennätyksensä tehoilla 19+12=31, joilla Sedlák oli joukkueen toiseksi paras maalintekijä ja neljänneksi paras pistemies. Kaudeksi 2002–2003 hän siirtyi Sveitsin Nationalliga A:n HC Ambrì-Piottaan. Sedlák jakoi tehoilla 12+12=24 joukkueen sisäisen maalipörssin toisen sijan Loïc Burkhalterin kanssa ja sisäisen pistepörssin kolmannen sijan Vitali Lahmatovin kanssa. Kaudeksi 2003–2004 hän palasi jälleen kotimaahansa HC Plzeňin riveihin, jossa Sedlák nousi joukkueen varakapteeniksi. Hänen Extraliga-joukkueensa vaihtui kauden aikana kuitenkin kahdesti: ensin HC Sparta Prahaan ja sittemmin HC Vsetíniin.

Kaudeksi 2004–2005 Sedlák siirtyi Itävaltaan Erste Bank Eishockey Ligan HC Innsbruckiin. Hän oli tehoilla 17+20=37 joukkueen paras maalintekijä Raimund Divisin kanssa sekä sijoittui sisäisessä pistepörssissä neljänneksi. Kaudeksi 2005–2006 Sedlák siirtyi Valko-Venäjän Ekstraligaan Dinamo Minskin riveihin. Hän voitti siellä kauden päätteeksi hopeaa. Kesken kauden 2006–2007 Sedlák siirtyi Dinamosta Tanskan Oddset Ligaenissa pelaavan AaB Ishockeyn joukkueeseen. Hän voitti siellä Tanskan Cupin. Kaudeksi 2007–2008 Sedlák siirtyi Italian Serie A:n HC Pustertal-Val Pusteriaan. Hän oli 12 osumallaan joukkueen kolmanneksi paras maalintekijä Mike Jarmuthin kanssa. Kaudeksi 2008–2009 Sedlák palasi Tanskaan ja siirtyi Totempo HVIK:hon.

Sedlák palasi kaudeksi 2009–2010 kotimaahansa ja siirtyi 1. ligan HC Šumperkiin. Kesken kauden, vuoden 2010 vaihteessa hän siirtyi sarjatasoa alemmas 2. česká hokejová ligaan kasvattajaseuransa HC Přerovin joukkueeseen. Sedlák oli pudotuspeleissä tehoilla 5+4=9 joukkueen paras maalintekijä Jan Kolářin kanssa sekä pistemies Marek Ditrichin kanssa. Kaudella 2010–2011 hän oli tehoilla 12+32=44 Přerovin paras syöttäjä ja kolmanneksi paras pistemies. Kaudella 2011–2012 Sedlák oli tehoilla 15+18=33 joukkueen paras maalintekijä Jan Kolaříkin ja Pavel Hanákin kanssa sekä toiseksi paras pistemies Kolaříkin jälkeen. Kaksi seuraavaa kautta Přerovia valmensi Sedlákin isoveli Pavel. Kaudella 2013–2014 Zdeněk voitti joukkueen sisäisen piste- ja syöttöpörssin tehoilla 17+26=43. Kaudella 2014–2015 Sedlák nousi Přerovin varakapteeniksi. Hän oli tehoilla 9+19=28 joukkueen paras syöttäjä ja kolmanneksi paras pistemies. Pudotuspeleissä Sedlák voitti Přerovin sisäisen tehotilaston lukemalla +16. Joukkueen kausi päättyi sarjanousuun 1. ligaan. Elokuussa 2015 Sedlák vahvisti lopettaneensa pelaajauransa.

Maajoukkueura 
Sedlák edusti Tšekkiä MM-kilpailuissa vuonna 2002. Hän pelasi myös alle 20-vuotiaiden MM-kilpailuissa vuonna 1994.

Pelaajauran jälkeen 
Vuosina 2016–2018 Sedlák toimi HC Zlínin B-nuorten päävalmentajana. Kaudella 2019–2020 hän valmensi U13-ikäluokan pelaajista koottua Czech Knightsin joukkuetta Quebecissä järjestetyssä kansainvälisessä Peewee-turnauksessa. Sedlák johdatti joukkueen turnausvoittoon.

Muuta 
Sedlákin poika Zdeněk Jr. pelaa hyökkääjänä 1. ligaa PSG Berani Zlínissä. Hänen isoveljensä Pavel Sedlák on toiminut valmennus- ja seurajohtotehtävissä Tšekin alemmissa sarjoissa.

Tilastot

Lähteet

Viitteet 

Tšekkiläiset jääkiekkoilijat
Tšekkiläiset jääkiekkovalmentajat
Tšekkoslovakialaiset jääkiekkoilijat
Vuonna 1974 syntyneet
Elävät henkilöt